Úradný vestník L 080 , 08/04/1995 S. 0050 - 0051



Rozhodnutie Komisie z 30. marca 1995, ktorým sa stanovujú kritériá pre testovanie hydiny na zabitie pochádzajúcej z pásma pozorovania pre pseudomor hydiny pre uplatnenie článku 5 ods. 3 smernice Rady 91/494/EHS (Text s významom pre EHP) (95/117/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/494/EHS z 26. júna 1991 o zdravotných podmienkach zvierat, ktorými sa riadi obchod vo vnútri spoločenstva a dovozy čerstvého hydinového mäsa z tretích krajín [1], naposledy zmenenú a doplnenú smernicou 93/121/ES [2], najmä na jej článok 5 ods. 3, keďže na účely uplatňovania ustanovení článku 5 ods. 3 smernice 91/494/EHS je potrebné ustanoviť najmä metodológie na vykonávanie virologických testov na pseudomor hydiny; keďže v tomto smere je vhodné ustanoviť podrobnosti postupu pre odber vzoriek, postupu na vykonávanie testov a interpretáciu výsledkov testu; keďže s Vedeckým veterinárnym výborom sa konzultovalo a predložil svoju správu 12. decembra 1994; keďže opatrenia upravené v tejto smernici sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Pri uplatňovaní článku 5 ods. 3 smernice 91/494/EHS odber vzoriek na virologické vyšetrenie a testovanie na zistenie vírusu pseudomoru hydiny musí byť v súlade s požiadavkami prílohy. Článok 2 Toto rozhodnutie sa uplatňuje od 1. apríla 1995. Článok 3 Toto rozhodnutie je adresované členským štátom. V Bruseli 30. marca 1995 Za Komisiu Franz Fischler člen Komisie [1] Ú. v. ES L 268, 24.9.1991, s. 35. [2] Ú. v. ES L 340, 31.12.1993, s. 39. -------------------------------------------------- PRÍLOHA 1. Odber vzoriek Najmenej 60 vzoriek pozostávajúcich z najmenej 30 kloakálnych výterov a 30 tracheálnych výterov sa odoberá z každého kŕdľa. Najmenej zo 60 vtákov sa odoberajú vzorky. Vzorky sa odoberajú päť dní pred zabitím a prepravujú, ochladzujú, nezmrazujú sa však, do Národného laboratória pre pseudomor hydiny na testovanie. 2. Spracovanie vzoriek Nie viac ako päť vzoriek každého typu sa môže spojiť. Výtery sa uložia do dostatočne antibiotického média, aby sa zabezpečilo úplné ponorenie a po agitácii sa ponechávajú približne dve hodiny pri izbovej teplote (alebo na dlhšie časové obdobie pri 4 °C) a potom sa čistia centrifugovaním (napríklad 800 až 1000 x g po dobu 10 minút). 3. Antibiotické médium Typickým príkladom pre kloakálne výtery je: 10000 jednotiek/ml penicilínu, 10 mg/ml streptomycínu, 0,25 mg/ml gentamycínu a 5000 jednotiek/ml mykostatínu v pufrovanom fosfátovom tlmiacom soľnom roztoku pri pH 7,2 až 7,4. 50 μg/ml oxytetracyklínu možno doplniť. Antibiotické koncentrácie možno znížiť päťnásobne pre tracheálne výtery. Je rozhodujúce, aby pri príprave média sa pH skontrolovalo po pridaní antibiotík a opätovne sa upravilo. 4. Izolácia vírusu v embryonovaných slepačích vajciach Vyčistený supernatant by sa mal naočkovať v množstvách po 0,2 ml do alantoickej dutiny každého z minimálne štyroch embryonovaných slepačích vajec, ktoré sa inkubovali po dobu 8 až 11 dní. V ideálnej situácii tieto vajcia by sa mali získať od kŕdľa bez špecifických patogénov, ak to však nie je možné, je akceptovateľné použiť vajcia získané z kŕdľa, ktorý je bez protilátok proti vírusu pseudomoru hydiny. Naočkované vajcia sa skladujú pri teplote 37 °C a presvecujú sa každý deň. Vajcia s mŕtvymi alebo umierajúcimi embryami, ako vyplávajú a všetky ostatné vajcia štyri dni po naočkovaní, sa schladia na 4 °C a alantoicko amniotické tekutiny sa testujú na hemaglutinačnú aktivitu. 5. Interpretácia Test sa bude považovať za negatívny, ak sa nezistí hemaglutinačná aktivita a žiadny vírus sa neizoluje. Izolácia vírusu pseudomoru hydiny znamená, že kŕdeľ sa považuje za podozrivý a podlieha požiadavkám článku 4 smernice Rady 92/66/EHS [1]. Ak sa vírus ukáže, že je pôvodom z vakcíny, odber vzoriek a testovanie sa zopakuje. [1] Ú. v. ES L 260, 5.9.1992, s. 1. --------------------------------------------------